**Obchodná verejná súťaž**

**Výzva na podávanie návrhov na uzavretie zmluvy**

|  |
| --- |
| **podľa §281 - §288 zákona č. 513/1991 Zb. Obchodného zákonníka****v znení neskorších predpisov** |

**I.    Vyhlasovateľ**

Názov:                        **Dopravný podnik mesta Žiliny s.r.o.**Sídlo:                          Kvačalova 2, 011 40 Žilina
Obchodný register : Okresný súd Žilina, Oddiel: Sro, Vložka číslo: 3510/L IČO:                           36 007 099
IČ DPH:                    SK 2020447583

DIČ: 2020447583

Kontaktná osoba:       Ing. Peter Ďurkovský, oddelenie verejného obstarávania
Tel:                             +421 415660168
E-mail:                        peter.durkovsky@dpmz.sk

 (ďalej len „ vyhlasovateľ “)

**vyhlasuje obchodnú verejnú súťaž (ďalej len „súťaž“) na predkladanie návrhov na uzatvorenie zmluvy na dodávku tovaru:**

**„Dodávka zemného plynu“**

**II.   Vymedzenie predmetu požadovaného záväzku - predmet súťaže**

**Opis a špecifikácia predmetu súťaže**

Predmetom súťaže je dodávka zemného plynu a jeho preprava do odberných miest vyhlasovateľa súťaže a to v množstve a čase podľa potrieb vyhlasovateľa vrátane prevzatia zodpovednosti dodávateľa za odchýlku.

Spoločný slovník obstarávania (kód CPV): 09123000-7 Zemný plyn

Úspešný navrhovateľ súťaže ako dodávateľ zemného plynu zároveň zabezpečí u prevádzkovateľa distribučnej sústavy pre odberné miesta vyhlasovateľa súťaže distribučné služby v súlade s platnými všeobecne záväznými právnymi predpismi a v kvalite podľa technických podmienok prístupu a pripojenia do sústavy poskytovateľa distribučných služieb. Poplatky spojené s distribúciou zemného plynu a službami s tým spojenými a tiež ostatné štátom regulované poplatky (pokiaľ sa v súčasnosti uplatňujú, alebo budú uplatňovať v čase dodávky zemného plynu) budú následne odberateľovi fakturované a dodávateľovi uhrádzané v súlade s platnou právnou úpravou.

Špecifikácia odberných miest vyhlasovateľa súťaže je uvedená v nasledovnej tabuľke č. 1.

*Tabuľka č. 1: Špecifikácia odberných miest*

|  |  |  |  |  |
| --- | --- | --- | --- | --- |
| **Označenie OM** | **Číslo OM** | **POD kód OM** | **Názov OM** | **Adresa** |
| OM1 | 4101456706 | SKSPPDIS000530022059 | prevádzka Košická (Dopravný podnik mesta Žiliny s.r.o.) | ul. Košická 2, Žilina |
| OM2 | 4101456798 | SKSPPDIS000530021331 | prevádzka Kvačalova (Dopravný podnik mesta Žiliny s.r.o.) | ul. Kvačalova 2, Žilina |

Špecifikácia odberných miest:

**OM1 prevádzka Košická**

Jedná sa o dodávku zemného plynu pre vykurovanie, priamy ohrev plynovými žiaričmi a ohrev TÚV v objekte – hala údržby A-BUS; vykurovanie a ohrev TÚV v objekte – bytový dom Košická ulica. Prehľad spotreby zemného plynu za OM1 prevádzka Košická podľa jednotlivých rokov je uvedený v tabuľke č. 2.

*Tabuľka č. 2: Prehľad spotreby zemného plynu za OM1 prevádzka Košická*

|  |  |  |  |  |  |  |
| --- | --- | --- | --- | --- | --- | --- |
| **spotreba v kWh** | **2015** | **2016** | **2017** | **2018** | **2019** | **2020** |
| január | 256 957 | 290 309 | 330 180 | 261 165 | 327 818 | 281883 |
| február | 240 414 | 209 914 | 224 209 | 274 583 | 223 096 | 216969 |
| marec | 192 108 | 193 689 | 176 105 | 237 726 | 178 271 | 197064 |
| apríl | 122 690 | 100 336 | 137 155 | 70 608 | 96 133 |  |
| máj | 58 148 | 49 313 | 63 613 | 39 355 | 91 771 |  |
| jún | 20 977 | 32 384 | 27 642 | 19 927 | 21 214 |  |
| júl | 19 107 | 30 833 | 21 061 | 19 564 | 20 073 |  |
| august | 18 459 | 21 754 | 20 144 | 18 978 | 18 199 |  |
| september | 40 320 | 38 419 | 50 371 | 48 611 | 48 547 |  |
| október | 130 218 | 147 789 | 135 308 | 99 110 | 110 392 |  |
| november | 181 671 | 198 430 | 212 611 | 168 757 | 156 684 |  |
| december | 231 122 | 277 847 | 262 550 | 272 489 | 230 404 |  |
| **spolu** | **1 512 191** | **1 392 587** | **1 160 949** | **1 530 873** | **1 522 602** |  |

Predpokladané ročné množstvo odobratého zemného plynu, resp. predpokladané množstvo zemného plynu, ktoré je predmetom súťaže pre odberné miesto OM1 Košická na rok 2021: **1 500,00 MWh.** Na obdobie odberového roka 2021 je plánované denné maximálne množstvo (DMM) zemného plynu pre OM1 Košická na úrovni 1 500 m3.

**OM2 prevádzka Kvačalova**

Jedná sa o dodávku zemného plynu pre vykurovanie a ohrev TÚV v objektoch areálu Dopravného podniku mesta Žiliny s.r.o., ul. Kvačalova č. 2. Odberné miesto a meranie spotreby plynu sa nachádza na ul. Kvačalova oproti administratívnej budove – regulačná stanica plynu s kotolňou. Prehľad spotreby zemného plynu za OM2 prevádzka Kvačalova podľa jednotlivých rokov je uvedený v tabuľke č. 3.

*Tabuľka č. 3: Prehľad spotreby zemného plynu za OM2 prevádzka Kvačalova*

|  |  |  |  |  |  |  |
| --- | --- | --- | --- | --- | --- | --- |
| **spotreba v kWh** | **2015** | **2016** | **2017** | **2018** | **2019** | **2020** |
| január | 256 400 | 296 289 | 403 086 | 250 090 | 326 261 | 277 298 |
| február | 234 274 | 197 187 | 229 186 | 280 108 | 222 118 | 202 755 |
| marec | 202 368 | 194 623 | 177 070 | 238 949 | 177 570 | 197 054 |
| apríl | 152 272 | 122 410 | 152 372 | 80 029 | 110 457 |  |
| máj | 52 344 | 62 082 | 70 335 | 44 497 | 112 044 |  |
| jún | 34 210 | 35 927 | 32 880 | 28 703 | 35 930 |  |
| júl | 25 350 | 27 956 | 32 180 | 28 598 | 38 044 |  |
| august | 29 166 | 31 571 | 33 627 | 27 470 | 36 891 |  |
| september | 32 360 | 34 235 | 63 487 | 41 918 | 61 466 |  |
| október | 124 614 | 135 170 | 132 627 | 119 762 | 135 107 |  |
| november | 181 437 | 189 739 | 200 112 | 176 228 | 149 315 |  |
| december | 232 728 | 298 064 | 255 327 | 262 129 | 232 801 |  |
| **spolu** | **1 557 523** | **1 435 514** | **1 782 289** | **1 578 481** | **1 638 004** |  |

Predpokladané ročné množstvo odobratého zemného plynu, resp. predpokladané množstvo zemného plynu, ktoré je predmetom súťaže pre odberné miesto OM2 Kvačalova na rok 2021: **1 600,00 MWh.** Na obdobie odberového roka 2021 je plánované denné maximálne množstvo (DMM) zemného plynu pre OM2 Kvačalova na úrovni 1600 m3.

Doplňujúce informácie k predmetu súťaže:

-S jedným navrhovateľom, ktorého návrh bude vyhodnotený ako úspešný a bude prijatý, vyhlasovateľ súťaže uzatvorí zmluvu o dodávke zemného plynu. Zmluva bude uzatvorená na dobu určitú (t.j. na obdobie roku 2021) podľa platných ustanovení Obchodného zákonníka a platných ustanovení ostatných zákonov viažucich sa k predmetu súťaže.

-V prípade zmeny dodávateľa v súvislosti s týmto obstarávaním úspešný navrhovateľ si nebude účtovať žiadne zriaďovacie, aktivačné, deaktivačné, či iné poplatky v súvislosti so zmenou dodávateľa.

-Začatie dodávky zemného plynu do odberných miest vyhlasovateľa súťaže: 06:00 hod. SEČ dňa 01.01.2021.

-Ukončenie dodávky zemného plynu do odberných miest vyhlasovateľa: 06:00 hod. SEČ dňa 01.01.2022.

-Požadované je prevzatie zodpovednosti za odchýlku odberu od celkového objednaného množstva zemného plynu bez penalizácie a navýšenia ceny v rozmedzí ± 30 % (t.j. vyhlasovateľ a následne odberateľ sa v zmluve zaviaže odobrať minimálne 70 % a maximálne 130 % z množstva zemného plynu, ktoré je predmetom súťaže a následne predmetom budúcej zmluvy).

Predpokladaná hodnota predmetu obchodnej verejnej súťaže (vyjadrená ako cena za komoditu a služby obchodníka prepočítaná na celkový plánovaný odber 3 100,00 MWh v roku 2021 pre obidve odberné miesta OM1 a OM2) predstavuje sumu 74 245,- EUR bez DPH a bez spotrebnej dane. Informácia o hodnote predmetu obchodnej verejnej súťaže, ktorá zahŕňa aj tzv. sieťové (resp. regulované) poplatky: 107 680,28 EUR bez DPH a bez spotrebnej dane.

-Meranie spotreby zemného plynu je pre každé odberné miesto osobitné (plynomer). Zo strany vyhlasovateľa súťaže sú požadované pravidelné odpočty zemného plynu z plynomerov (nie odhady) a to v intervaloch podľa fakturácie, t.j. mesačne.

-Pre každé odberné miesto je požadovaná mesačná vyúčtovacia faktúra doručená odberateľovi v listinnej forme a tiež v elektronickej forme, vyhotovená vo formáte pdf. Fakturačným obdobím sa rozumie obdobie od prvého do posledného dňa (vrátane) každého kalendárneho mesiaca. Splatnosť faktúr je požadovaná do 30 kalendárnych dní odo dňa preukázateľného odoslania faktúry na adresu sídla odberateľa. Faktúra musí obsahovať popri iných zákonom stanovených náležitostí údaje o cene za dodávku plynu za sledované obdobie a to v štruktúre: cena za služby obchodníka, cena za prepravu plynu, poplatky účtované ÚRSO (za distribúciu zemného plynu...), výška DPH a výška spotrebnej dane. Vo faktúre musí byť k dispozícii údaj o skutočnej spotrebe zemného plynu a počiatočný/konečný stav plynomeru konkrétneho odberného miesta.

-Preddavok sa stanovuje na mesiac, ktorý nasleduje po mesiaci, v ktorom bola vyúčtovacia faktúra vystavená. Podkladom pre zaplatenie sú údaje o preddavku, uvedené na vyúčtovacej faktúre. Údaje o preddavku na prvé dva mesiace budú odberateľovi oznámené osobitne. Vyhlasovateľ súťaže ako odberateľ bude uhrádzať na mesačnú dodávku zemného plynu dodávateľovi preddavok vo výške 50 % predpokladanej ceny mesačnej dodávky plynu do obidvoch odberných miest uvedených v tabuľke č. 1.

-Vyhlasovateľ súťaže nepredpokladá realizovanie obhliadky miesta dodania predmetu súťaže.

Financovanie predmetu súťaže a použitý postup obstarávania:

Obstarávaný predmet súťaže bude financovaný z vlastných finančných prostriedkov obstarávateľa, t.j. vyhlasovateľa súťaže (verejný obstarávateľ neposkytne obstarávateľovi finančné prostriedky na dodanie predmetu tohto obstarávania).

Vzhľadom na výšku predpokladanej hodnoty súťaže resp. zákazky, toto obstarávanie nie je nadlimitnou zákazkou v zmysle zákona 343/2015 Z. z. (viď aktuálny finančný limit pre nadlimitnú zákazku platný pre obstarávateľa).

Obstarávateľ realizuje toto obstarávanie v zmysle interných predpisov postupom obchodnej verejnej súťaže podľa § 281 – 288 zákona č. 513/1991 Zb. (Obchodný zákonník v znení neskorších predpisov).

Táto Výzva aj s prílohami je zverejnená v deň vyhlásenia súťaže na webovom sídle vyhlasovateľa: <http://www.dpmz.sk/obchodne-verejne-sutaze/>

**III. Obsah návrhu**

Navrhovateľ je povinný predložiť nasledovné dokumenty v listinnej forme (ak nižšie nie je uvedené inak):

**1)Krycí list** **ponuky** a to na osobitnom formulári, ktorý vyhotoví navrhovateľ (vyhlasovateľ neposkytuje formulár Krycieho listu ponuky ako prílohu Výzvy), ktorý bude obsahovať minimálne nasledovné náležitosti:

-identifikačné údaje navrhovateľa (obchodný názov/meno, adresa sídla, IČO);

-meno a priezvisko oprávnenej osoby za uchádzača resp. navrhovateľa a jej kontaktné údaje (telefónne číslo, e-mailová adresa), ktorá je oprávnená konať v mene uchádzača (pri konaní na základe poverenia sa predkladá aj toto poverenie s úradne overenými podpismi);

-názov obchodnej verejnej súťaže: „Dodávka zemného plynu“;

-súčasťou bude aj pripojený návrh ceny za predmet súťaže v štruktúre podľa tabuliek 1/A; 1/B uvedených v Prílohe č. 1 tejto Výzvy;

-uviesť informáciu, že tieto ceny budú platné počas celého obdobia platnosti zmluvy; -dátum, meno a podpis oprávnenej osoby navrhovateľa, pečiatka organizácie;

Predkladá sa originál dokladu alebo jeho úradne overená kópia.

**2)Návrh zmluvy** o združenej dodávke zemného plynu a prevzatie zodpovednosti za odchýlku (v jednom vyhotovení) podpísaný štatutárom navrhovateľa, resp. oprávnenou osobou navrhovateľa konať vo veci podpisovania zmlúv. Návrh zmluvy, ktorý predkladá navrhovateľ, bude vyhotovený podľa zákona č. 513/1991 Zb. (Obchodného zákonníka v znení neskorších predpisov) a podľa zákona č. 251/2012 Z. z. o energetike a o zmene a doplnení niektorých zákonov, v súlade so zákonom č. 250/2012 Z. z. o regulácii v sieťových odvetviach a ďalšími všeobecne záväznými právnymi predpismi vzťahujúcimi sa na oblasť dodávky zemného plynu. Navrhnuté ceny uvedené v Krycom liste ponuky musia byť do návrhu Zmluvy zapracované.

*-poznámka: Znenie príslušných ustanovení v predloženom Návrhu zmluvy (s výnimkou údajov o cene) môže byť v prípade potreby predmetom ďalšieho dojednania o definitívnej, konečnej podobe znenia Zmluvy;*

Údaje o vyhlasovateľovi súťaže do návrhu zmluvy sú uvedené v bode XII. tejto Výzvy.

Predkladá sa originál zmluvy alebo jej úradne overená kópia.

**3)Doklady** **preukazujúce osobné postavenie navrhovateľov:**

**a)Čestné vyhlásenie** (potvrdené oprávnenou osobou navrhovateľa), že navrhovateľ nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu (v zmysle zákona 343/2015 Z. z.). Navrhovateľ použije formulár čestného vyhlásenia uvedený v **Prílohe č. 3** tejto Výzvy. Navrhovateľ Prílohu č. 3 vyplní, podpíše a predkladá ju vyhlasovateľovi spolu s ostatnými požadovanými dokladmi podľa tejto Výzvy.

Predkladá sa originál dokladu alebo jeho úradne overená kópia.

Pre hospodárske subjekty (navrhovateľov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. f) platne zapísanú podľa vyššie cit. zákona, tak tieto hospodárske subjekty (navrhovatelia) nepredkladajú doklad podľa bodu III.3) písm. a) tejto Výzvy a vyhlasovateľ súťaže si túto skutočnosť overí náhľadom do Zoznamu hospodárskych subjektov.

**b)Doklad o oprávnení poskytovať službu, dodávať tovar, resp. uskutočňovať stavebné práce** – Nakoľko navrhovateľ je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii), týmto oznamuje hospodárskym subjektom (navrhovateľom) so sídlom na území Slovenskej republiky, že v zmysle vyššie cit. zákona tieto subjekty nemusia predkladať požadovaný doklad podľa bodu III.3) písm. b) tejto Výzvy, nakoľko si ho vyhlasovateľ súťaže dokáže zabezpečiť a skutočnosti overiť v príslušnom informačnom systéme verejnej správy. Navrhovatelia so sídlom mimo územia Slovenskej republiky predkladajú doklad podľa bodu III.3) písm. b) tejto Výzvy (aktuálne platný výpis z obchodného alebo živnostenského registra, resp. ekvivalentného registra v krajine sídla navrhovateľa).

Predkladá sa originál dokladu alebo jeho úradne overená kópia.

Pre navrhovateľov so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. e) platne zapísanú podľa vyššie cit. zákona, tak tieto subjekty (navrhovatelia) nepredkladajú doklad podľa bodu III.3) písm. b) tejto Výzvy a obstarávateľ si túto skutočnosť overí náhľadom do Zoznamu hospodárskych subjektov.

**4.)**Navrhovateľ tiež predloží platný doklad (originál alebo úradne overenú kópiu) –  **„Povolenie na podnikanie v energetike“** v súlade s § 6 ods. 1 a 2 zákona č. 251/2012 Z. z. o energetike a o zmene a doplnení niektorých zákonov, ktorý oprávňuje navrhovateľa dodávať tovar, ktorý je predmetom súťaže.

**5.)Čestné vyhlásenie** (predkladá sa originál alebo úradne overená kópia) podpísané štatutárom navrhovateľa, resp. oprávnenou osobou navrhovateľa konať vo veci podpisovania zmlúv, že organizácia má uzatvorený platný zmluvný vzťah (rámcovú distribučnú zmluvu) s prevádzkovateľom distribučnej siete o distribúcii a prístupe do distribučnej sústavy počas plnenia zmluvy.

**6.)Čestné vyhlásenie** (predkladá sa originál alebo úradne overená kópia) podpísané štatutárom navrhovateľa, resp. oprávnenou osobou navrhovateľa konať vo veci podpisovania zmlúv, že počas trvania zmluvného obdobia bude vyhlasovateľovi súťaže (resp. odberateľovi) k dispozícii zodpovedná osoba navrhovateľa (resp. dodávateľa) za účelom poskytovania bezplatných informácií a poradenstva vo veci odberu a dodávky zemného plynu, ktorá je predmetom zmluvy. V čestnom vyhlásení budú uvedené meno, priezvisko ako aj ostatné kontaktné informácie tejto zodpovednej osoby navrhovateľa.

Informácie, ktoré budú obsahom tohto Čestného vyhlásenia musia byť v dostatočnom rozsahu zapracované aj do návrhu zmluvy, ktorý navrhovateľ predkladá do súťaže.

**7.)**Vypísané tlačivo „**Referenčný list**“, na základe ktorého navrhovateľ preukáže, že za obdobie 01.01.2019 – 31.12.2019 dodal min. 3 subjektom (iba právnickým osobám) zemný plyn v množstve min. 3 100,00 MWh a to každému z nich toto množstvo. Za každý subjekt bude predložený jeden referenčný list s potvrdeným množstvom. Na tento účel použije navrhovateľ tlačivo „Referenčný list“, ktorý je Prílohou č. 2 tejto Výzvy, alebo iný relevantný doklad, ktorým navrhovateľ preukáže dodávku zemného plynu v požadovanom množstve za požadované obdobie podľa tohto bodu.

Predkladá sa originál alebo úradne overená kópia dokladu.

**Informácia k podpisovaniu dokumentov predkladaných v návrhu:**

Dokumenty predkladané do tejto súťaže podpisuje za navrhovateľa zástupca/covia štatutárneho orgánu navrhovateľa, ktorí sú na tieto úkony oprávnení v zmysle informácií uvedených v obchodnom registri, živnostenskom registri alebo ekvivalentnom registri v štáte sídla navrhovateľa. Ak oprávnení zástupca/covia štatutárneho orgánu písomne splnomocnia osobu na účely podpisovania dokumentov predkladaných do súťaže, alebo napr. okrem iného aj na podpísanie zmluvy, musí byť takéto splnomocnenie (originál alebo úradne overená kópia v listinnej forme) priložené k návrhu, ktorý predkladá navrhovateľ do súťaže. Zo splnomocnenia musí byť jednoznačne jasné, na aké úkony oprávnený štatutárny zástupca resp. zástupcovia splnomocnili konkrétnu osobu. Splnomocnenie musí mať úradne overené podpisy a predkladá sa ako originál alebo ako úradne overená kópia.

**Informácia k zábezpeke:** v tejto súťaži sa od navrhovateľov nevyžaduje zloženie zábezpeky.

**IV.   Komunikácia a jazyk, v ktorom je navrhovateľ povinný predložiť návrh**

Návrh zmluvy a tiež ostatné dokumenty predložené do súťaže musia byť vyhotovené v štátnom jazyku, t.j. v slovenskom jazyku. Navrhovatelia so sídlom mimo územia Slovenskej republiky predložia dokumenty v pôvodnom jazyku ako aj ich úradný slovenský preklad. Výnimka platí pre dokumenty písané v českom jazyku.Tieto sú plne akceptované. Rovnako akceptovaný je aj úradný preklad dokumentov z pôvodného jazyka do českého jazyka.

**Forma komunikácie a spôsob výmeny informácií:**

-vysvetľovanie informácií uvedených vo Výzve a týkajúcich sa predmetu súťaže: e-mailom na adresu: peter.durkovsky@dpmz.sk;

-predkladanie návrhov do súťaže: **iba v listinnej forme na adresu vyhlasovateľa súťaže v bode I. Výzvy (poštou, kuriérom, alebo osobným doručením na podateľňu vyhlasovateľa v pracovných dňoch pondelok – streda, od 08:00 do 14:00 hod.);**

-vysvetľovanie informácií uvedených v dokumentoch navrhovateľa (ak bude relevantné): e-mailom;

-doručenie informácie o výsledku vyhodnotenia súťaže na adresu navrhovateľov: e-mailom a listinne poštou na adresy všetkých navrhovateľov;

-oznámenie o vylúčení zo súťaže: : e-mailom a listinne poštou na adresu navrhovateľa;

-oznámenie o posunutí lehôt v súťaži: e-mailom;

-komunikácia v ostatných veciach: písomná a to e-mailom a/alebo listinnou formou.

**V.   Kritériá hodnotenia ponúk**

Vyhlasovateľ bude vyhodnocovať návrhy predložené navrhovateľmi do súťaže na základe najnižšej ceny.

Hodnotiacim kritériom je najnižšia cena spolu vyjadrená v EUR bez DPH a bez spotrebnej dane za dodávku zemného plynu pre obidve odberné miesta za rok 2021 špecifikované v tabuľke č. 1 Výzvy. Cenu za dodávku zemného plynu navrhovateľ uvedie zaokrúhlenú na dve desatinné miesta. Navrhovateľ uvedie ceny v štruktúre uvedenej v tabuľke 1/A a v tabuľke 1/B (Príloha č. 1 tejto Výzvy). Hodnotiaci údaj (kritérium) je v tabuľke 1/A vyznačený indexom \* .

Úspešným bude ten navrhovateľ, ktorý ponúkne, resp. navrhne najnižšiu cenu spolu v EUR bez DPH a spotrebnej dane za dodávku zemného plynu pre obidve odberné miesta na rok 2021.

Viaceré alternatívy cien k jednému odbernému miestu nie sú prípustné. Predtlačené údaje v tabuľkách 1/A a 1/B nesmie navrhovateľ meniť.

Od navrhovateľa sa požaduje, aby obsah návrhu predkladaný vyhlasovateľovi súťaže obsahoval všetky doklady/dokumenty uvedené a vyhotovené podľa pokynov/požiadaviek v bode III. Obsah návrhu. V prípade chýbajúceho (nepredloženého) dokladu nebude navrhovateľ zaradený do vyhodnotenia na základe hodnotiaceho kritéria. Zároveň tiež platí, že do hodnotenia bude zaradený iba ten návrh navrhovateľa, ktorý predloží do súťaže vyplnené tabuľky 1/A; 1/B uvedené v Prílohe č.1.

*Vysvetlenie k vyplneniu tabuľky č. 1/A:*

Cena za komoditu a služby obchodníka pozostáva z fixnej mesačnej sadzby (FMSo) a zo sadzby za odobratý plyn (SOPo).

Cena za služby súvisiace s prepravou pozostáva z fixnej mesačnej sadzby (FMSp) a zo sadzby za odobratý plyn (SOPp).

**Pokyny k stanoveniu a uvádzaniu ceny:**

Cena za predmet súťaže musí byť stanovená v zmysle zákona Národnej Rady Slovenskej republiky (NR SR) č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.

Vyhlasovateľ súťaže je platiteľom dane z pridanej hodnoty (DPH) podľa legislatívy Slovenskej republiky.

Ak navrhovateľ nie je platiteľom dane z pridanej hodnoty (DPH), na túto skutočnosť upozorní v návrhu, ktorý predkladá do súťaže.

Navrhovateľ uvádza ceny v dokumentoch návrhu zaokrúhlené na dve desatinné miesta.

Elektronická aukcia: nebude sa realizovať.

**VI.  Spôsob a miesto podávania návrhov**

**1)Miesto doručenia návrhov**
Dopravný podnik mesta Žiliny s.r.o., Kvačalova 2, 011 40 Žilina,

**2)Formálne náležitosti podávania návrhov**

Navrhovateľ predloží listinný návrh do súťaže písomne v samostatnom uzavretom obale, ktorý musí obsahovať nasledovné údaje:

* adresu vyhlasovateľa: Dopravný podnik mesta Žiliny s.r.o., Kvačalova 2, 011 40 Žilina
* obchodné meno, adresu navrhovateľa
* označenie obalu: „**OBCHODNÁ VEREJNÁ SÚŤAŽ - NEOTVÁRAŤ**"
* označenie predmetu súťaže: ***„Dodávka zemného plynu“***

**3)Spôsob doručenia návrhov akceptovaný vyhlasovateľom**

* poštovou prepravou
* kuriérskou službou alebo ekvivalentnou doručovateľskou službou
* doručenie ponuky osobne na podateľňu vyhlasovateľa súťaže, 1. poschodie, v pracovné dni pondelok až streda, v čase od 8,00 do 14,00 hod.

Pri zásielkach doručených poštovou prepravou, prípadne kuriérskou službou alebo ekvivalentnou doručovateľskou službou, je rozhodujúci moment fyzického doručenia návrhu do dispozičnej sféry vyhlasovateľa.

**VII.  Lehota na predkladanie návrhov**

Termín: **do 01.06.2020 v čase do 14,00 hod.**

Návrhy predložené po lehote na predkladanie návrhov nebude možné zahrnúť do obchodnej verejnej súťaže.
Predložené návrhy nemožno odvolať po uplynutí lehoty na predkladanie návrhov.

**VIII.   Lehota na vysvetľovanie**

Navrhovateľ môže požiadať vyhlasovateľa o písomné vysvetlenie podmienok zahrnutia návrhu do súťaže a to v termíne do 19.05.2020 (vrátane tohto dňa), e-mailom na adresu peter.durkovsky@dpmz.sk.

Odpoveď bude doručená e-mailom najneskôr do 26.05.2020 (vrátane tohto dňa). Otázka a odpoveď a tiež prípadné zmeny a doplnenia Výzvy budú zverejnené na webovom sídle vyhlasovateľa v sekcii verejné obstarávanie/obchodné verejné súťaže pri predmetnej súťaži. V zmysle transparentnosti budú tieto informácie poskytnuté všetkým známym záujemcom/navrhovateľom.

**IX.   Vyhodnotenie návrhov predložených do súťaže**

Otváranie obálok s návrhmi predloženými do súťaže je neverejné a vykoná sa po uplynutí lehoty na predkladanie návrhov do súťaže.

Doručené návrhy budú vyhodnotené, či navrhovateľ splnil podmienky/požiadavky stanovené vyhlasovateľom na predmet súťaže a či navrhovateľ predložil všetky doklady požadované vyhlasovateľom vo Výzve. V prípade, že navrhovateľ splnil všetky stanovené podmienky/požiadavky vo Výzve a predložil všetky požadované doklady, bude jeho navrhnutá cena za predmet súťaže vyhodnocovaná na základe hodnotiaceho kritéria (bližšie viď bod V. tejto Výzvy). Stanovené bude umiestnenie navrhovateľov v poradí a určený bude jeden úspešný navrhovateľ. Ak počas vyhodnotenia návrhov bude relevantné, vyhlasovateľ súťaže požiada navrhovateľa o vysvetlenie návrhu a určí primeranú lehotu na doručenie vysvetlenia.

Návrhy predložené do súťaže sa zoradia podľa celkovej výšky cien za predmet súťaže ponúknutých jednotlivými navrhovateľmi od najnižšej ceny po najvyššiu cenu. Úspešným navrhovateľom (t.j. navrhovateľom na prvom mieste v poradí) sa stane ten navrhovateľ, ktorý uviedol vo svojom návrhu v porovnaní s ostatnými návrhmi najnižšiu cenu spolu za predmet súťaže v EUR bez DPH (bližšie viď bod V. tejto Výzvy). Ako navrhovateľ na druhom mieste v poradí bude vyhodnotený navrhovateľ, ktorý predloží na predmet súťaže druhú najnižšiu cenu. Ostatným navrhovateľom bude priradené umiestnenie v poradí obdobným spôsobom (vzostupne) a to podľa výšky ponúknutej ceny za predmet súťaže. Navrhovatelia, ktorí sa umiestnia na druhom a ďalších miestach v poradí, budú vyhodnotení ako neúspešní navrhovatelia.

Vyhlasovateľ bezodkladne po vyhodnotení návrhov (najneskôr v termíne do 15.06.2020) oznámi informáciu o výsledku vyhodnotenia každému navrhovateľovi, ktorý predložil návrh do súťaže a informáciu o výsledku vyhodnotenia súčasne zverejní na svojom webovom sídle pri konkrétnej obchodnej verejnej súťaži. Priebeh obchodnej verejnej súťaže bude písomne zdokumentovaný a Záznam z vyhodnotenia uchováva vyhlasovateľ ako interný dokument v dokumentácii z realizovanej súťaže.

**X.  Lehota na uzavretie zmluvy**

Vyhlasovateľ súťaže predpokladá uzavretie zmluvy s úspešným navrhovateľom do **31.07.2020**.

**XI. Vyhradené práva vyhlasovateľa obchodnej verejnej súťaže**

**1)**Zmeniť podmienky obchodnej verejnej súťaže alebo túto súťaž zrušiť v akejkoľvek fáze/etape od jej vyhlásenia po uzavretie zmluvy s úspešným navrhovateľom a to aj bez uvedenia dôvodu.

**2)**Zrušiť obchodnú verejnú súťaž, ak ani jeden návrh nezodpovedá súťažným podmienkam.

**3)**Zrušiť obchodnú verejnú súťaž v prípade, že sa podstatne zmenili okolnosti, za ktorých bola vyhlásená a nebolo možné ich predvídať.

**4)**Neprijať žiaden z návrhov v prípade doručenia návrhov s neúmerne vysokou cenou, ktorú vyhlasovateľ nemôže akceptovať alebo z iného dôvodu nevyhovujú.

**5)**V prípade, že navrhovateľ, ktorého návrh vyhlasovateľ vyhodnotil ako úspešný z predložených návrhov, z akéhokoľvek dôvodu odmietne uzavretie zmluvného vzťahu v lehote na uzavretie zmluvy (ak je stanovená), o čom písomne (listinnou formou) upovedomí vyhlasovateľa v lehote na uzavretie zmluvy, vyhlasovateľ môže vyzvať na uzavretie zmluvného vzťahu navrhovateľa, ktorého návrh bol vyhodnotený ako druhý v poradí.

**6)**V nadväznosti na výšku zmluvnej ceny v EUR vyhlasovateľ overí, či je úspešný navrhovateľ najneskôr pred uzavretím zmluvy zapísaný v Registri partnerov verejného sektora podľa platnej legislatívy Slovenskej republiky.

*Upozornenie:*

-Navrhovatelia momentom predloženia svojho návrhu vyhlasovateľovi súťaže akceptujú bez výhrad všetky podmienky a požiadavky vyhlasovateľa uvedené vo Výzve. Od navrhovateľa sa vyžaduje splnenie všetkých formálnych a obsahových náležitostí určených v tejto Výzve. Navrhovatelia zodpovedajú za správnosť a platnosť údajov v dokladoch, ktoré predkladajú do súťaže. V prípade, ak vyhlasovateľ súťaže zistí zo strany navrhovateľa porušenie alebo nesplnenie podmienok/požiadaviek uvedených v tejto Výzve, je vyhlasovateľ súťaže oprávnený takéhoto navrhovateľa vylúčiť zo súťaže.

-Navrhovatelia nemajú nárok na náhradu nákladov spojených s účasťou v súťaži.

**XII. Údaje o vyhlasovateľovi do návrhu zmluvy**

Zmluvná strana:

**Odberateľ: Dopravný podnik mesta Žiliny s.r.o.**

Sídlo: Kvačalova 2, 011 40 Žilina

Zastúpený: Ing. Ján Barienčík, PhD., konateľ

IČO: 36 007 099

DIČ: 2020447583

IČ DPH: SK2020447583

Bankové spojenie: Slovenská sporiteľňa, a.s.

IBAN: SK1909000000005035044524

SWIFT (BIC): GIBASKBX

Obchodný register : Okresný súd Žilina, Oddiel: Sro, Vložka číslo: 3510/L

Odberateľ je platiteľom dane z pridanej hodnoty (DPH)\*.

(informatívny údaj)

Navrhovateľ je povinný do textu návrhu zmluvy uviesť aj nasledovné ustanovenia:

-Zmluvné strany sa zaväzujú zaistiť všetkými možnými prostriedkami, aby nedochádzalo ku korupčným konaniam v rámci obchodných vzťahov. Zmluvné strany prehlasujú, že zastávajú prístup nulovej tolerancie ku korupcii na všetkých úrovniach a vyžadujú od svojich vlastných zamestnancov a zmluvných partnerov konanie v súlade s protikorupčnými zákonmi.

-Zmluva nadobúda platnosť dňom jej podpísania oprávnenými zástupcami obidvoch zmluvných strán a účinnosť dňom nasledujúcim po dni jej zverejnenia na internetovej stránke odberateľa podľa § 47 a) zákona č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov. Zmluvné strany súhlasia so zverejnením dohody podľa § 5 a) a 5 b) zákona č. 211/2000 Z. z. o slobodnom prístupe k informáciám v znení neskorších predpisov.

**Prílohy č. 1, č. 2 a č. 3 sú zverejnené a k dispozícii na stiahnutie v elektronickej forme v editovateľnom formáte vyhotovenia na webovom sídle vyhlasovateľa v sekcii verejné obstarávanie / Obchodné verejné súťaže v prílohách pri súťaži s názvom Dodávka zemného plynu.**

**Dátum zverejnenia výzvy na webovom sídle vyhlasovateľa:** 13.05.2020

Vypracoval: Ing. Peter Ďurkovský, ved. odd. VO

Schválil: Ing. Ján Barienčík, PhD., konateľ a riaditeľ